Þrýst hefur verið á Boris Johnson forsætisráðherra Bretlands að biðjast afsökunar á ummælum sem hann viðhafði í þinginu um að Keir Starmer leiðtogi Verkamannaflokksins hefði látið hjá líða að sækja barnaníðinginn Jimmy Saville til saka. Hópur fólks veittist að Starmer í gær og sakaði hann um að vernda barnaníðing.
Keir Starmer var á leið úr þinghúsinu síðdegis í gær, þegar hópur mótmælenda gegn sóttvarnaraðgerðum veittist að honum.
Starmer var meðal annars kallaður svikari og verndari barnaníðings. Múgurinn lét ókvæðisorð dynja á Starmer þangað til lögregla skarst í leikinn og kom honum inn í lögreglubíl. Tveir mótmælendur voru handteknir.
Ásakanirnar má rekja til ummæla sem Boris Johnson forsætisráðherra viðhafði í breska þinginu fyrir rúmri viku.
Þessi leiðtogi stjórnarandstöðunnar, fyrrverandi yfirsaksóknari, eyddi mestum tíma sínum í að sækja blaðamenn til saka og lét hjá líða að ákæra Jimmy Saville, sagði Johnson. Saville var þekktur fjölmiðlamaður sem hundruð manna sökuðu um kynferðislega misnotkun eftir andlát hans. Starmer var yfir saksóknaraembættinu á þeim tíma sem málið var til rannsóknar þar en hafði ekki beina aðkomu að því.
Boris Johnson fordæmdi hegðum mótmælendanna gagnvart Keir Starmer á Twitter í gær og sagði áreitni gagnvart kjörnum fulltrúum ólíðandi. Fjöldi þingmanna, meðal annars úr hans eigin flokki, hefur þrýst á Johnson að biðjast afsökunar á ummælum sínum. Það hefur hann ekki gert enn þá. Chris Philp tæknimálaráðherra Bretlands varði Johnson og sagði að ekki væri hægt að tengja ummæli hans við þessa hegðun mótmælenda. Hann sagði þó að líklega hefði hann ekki viðhaft þau sjálfur.

Hópur mótmælenda veittist að Keir Starmer leiðtoga breska verkamannaflokksins í gær. Þeir sökuðu hann um að vernda barnaníðinginn Jimmy Saville, en Boris Johnson hefur gefið í skin að Starmer, þá saksóknari, hafi litið fram hjá glæpum Savilles.